संबंध बनाने से बचना एक मानसिक स्थिति है, इसका इलाज जरूरी है
नपुंसकता के ज्यादातर केसेस में पुरुष के शरीर में कोई कमी नहीं होती। ये एक साइकोलॉजिकल स्थिति होती है जो सही काउंसलिंग से बहुत जल्दी ठीक हो जाती है। बहुत कम लोगों को इसके लिए दवा की जरूरत होती है।
संबंध बनाने से पहले लगभग सभी पुरुषों के मन में ये डर रहता है कि क्या वो अपने पार्टनर को संतुष्ट कर पाएंगे। कुछ पुरुषों में ये डर इतना हावी हो जाता है कि कोई शारीरिक कमी न होते हुए भी उन्हें इरेक्शन नहीं हो पाता। इससे कई बार उनके मन में हीन भावना घर कर जाती है। नपुंसकता के डर से बचने के लिए क्या करना चाहिए इसके बारे में बता रहे हैं सेक्सोलॉजिस्ट डॉ. राजन भोसले।
मेरे पति काफी समय से संबंध बनाने से कतराने लगे हैं। इसकी वजह है इरेक्शन न होना। कई बार ऐसा हुआ जब पूरी कोशिश करने के बावजूद वो परफॉर्म नहीं कर पाए। इरेक्शन न होने से उनमें हीन भावना घर करने लगी है। उनका संबंध बनाने का मन नहीं करता। साथ ही उनके मन में इस बात का भी गिल्ट रहता है कि उनकी वजह से मुझे यौन सुख नहीं मिल पा रहा है। मैंने पति से इस बारे में कई बार बात की और डॉक्टर से मिलने की सलाह दी, लेकिन वो इसके लिए भी तैयार नहीं हैं। मैं जानना चाहती हूं कि क्या हम कभी पहले की तरह अब कभी संबंध नहीं बना सकेंगे? क्या डॉक्टर से मिलने से समस्या का समाधान हो जाएगा? 
ये अकेले आपके पति की समस्या नहीं है। ज्यादातर पुरुषों पर परफॉर्मेंस का प्रेशर होता है। कई पुरुषों में इसी प्रेशर के कारण इरेक्शन नहीं हो पाता। दरअसल, इरेक्शन न हो पाने का डर अपने आप में नपुंसकता का सबसे बड़ा कारण है।
जैसा आपने बताया कि कई बार ऐसा हुआ कि कोशिश करने के बावजूद आपके पति को इरेक्शन नहीं हुआ। ऐसी स्थिति में कई पुरुषों के मन में ये डर बैठ जाता है कि अब शायद उन्हें कभी इरेक्शन नहीं होगा। वो संबंध बनाने से बचने लगते हैं और यहीं से समस्या बढ़ती जाती है।
नपुंसकता के ज्यादातर केसेस में पुरुष के शरीर में कोई कमी नहीं होती। ये एक साइकोलॉजिकल स्थिति होती है जो सही काउंसलिंग से बहुत जल्दी ठीक हो जाती है। बहुत कम लोगों को इसके लिए दवा की जरूरत होती है। नपुंसकता के 90% मामलों में इसका कारण मन से उपजा (साइकोलॉजिकल) होता है, सिर्फ 10% मामलों में ही इसका कारण शारीरिक होता है।
कई पुरुष इरेक्शन न होने पर सेक्स टॉनिक का सहारा लेते हैं, लेकिन ऐसा करना सही नहीं है। कोई भी सेक्स टॉनिक नपुंसकता का इलाज नहीं हो सकती। नपुंसकता के केस में सबसे पहले इसकी वजह जानना जरूरी है। उसके बाद ही इसका इलाज संभव है।
कई लोग इंटरनेट पर इसका कारण और उपाय ढूंढने लगते हैं जो सबसे खतरनाक है। गलत जानकारी से उनके मन में और डर बैठ जाता है और समस्या बढ़ती चली जाती है।
आप पति से इस बारे में बात करें। उन्हें समझाएं कि ये स्थिति हमेशा नहीं रहेगी। आप दोनों फिर से पहले की तरह अंतरंग पलों को एंजॉय कर सकेंगे। पति को सेक्सोलॉजिस्ट से मिलने के लिए कहें ताकि समस्या के बारे में पता चल सके। ऐसे ज्यादातर केसेस में सही काउंसलिंग से समस्या ठीक हो जाती है।
डॉ. राजन भोसले, एमडी 
प्रोफेसर एंड एचओडी, सेक्सुअल मेडिसिन डिपार्टमेंट, केईएम हॉस्पिटल एंड जी. एस. मेडिकल कॉलेज 
सेक्स सीरियसली के लिए अपने सवाल इस आईडी पर भेजें: db.women@dbcorp.in
सब्जेक्ट लाइन में सेक्स सीरियसली लिखना न भूलें